Giuleştiul se pregăteşte să intre într-o nouă eră! Ieri, Gruia Stoica, omul de afaceri care deţine Grupul Feroviar Român, a avut întîlnirea decisivă cu George Copos, patronul Rapidului. Discuţia dintre cei doi s-a purtat la sediul Grampet Group de pe Calea Victoriei şi a durat 45 de minute.

În urma modificărilor apărute în planul de reorganizare a clubului, în special nerecunoaşterea datoriei pe care Fathi Taher o solicită, aproximativ 8 milioane de euro, cei doi afacerişti s-au înţeles! Asta şi pentru că Geroge Copos a decis să renunţe la toate creanţele pe care clubul le are la el şi la firmele controlate de el, adică aproximativ 23,5 milioane de euro!

Astfel, din datoriile de 42 de milioane de euro, Gruia va fi nevoit să achite doar puţin peste 10 milioane, sumă ce acoperă restanţele financiare către jucători, un credit la CEC Bank, în valoare de aproximativ 3 milioane, datorii la ANAF şi la Serviciul pentru finanţe publice locale al sectorului 6!

Ando va fi şeful

La discuţie a asistat şi Ioan Andone, cel care a sosit în acelaşi timp cu George Copos. "Fălcosul" a mediat întîlnirea dintre cei doi şi e omul de încredere al lui Gruia, pe care l-a cunoscut după ce a făcut mai multe afaceri în Hunedoara.

Imediat după ce Rapidul îşi va schimba patronatul, Andone va ocupa funcţia de manager general, pe modeul englezesc, urmînd să fie atît antrenor, cît şi omul responsabil cu transferurile. Tranzacţia se va finaliza pînă la sfîrşitul săptămînii viitoare, Gruia intenţionînd să plătească toate datoriile clubului pînă pe 31 martie pentru a fi sigur că Rapidul va primi licenţa de la FRF.

Walace s-a operat

Marian Rada l-a pierdut pentru acest sezon pe Walace Silva. Brazilianul de 23 de ani a suferit o intervenţie chirurgicală la spitalul Sfîntul Ioan din Capitală, după ce a suferit o afecţiune la ligamentele genunchiului drept. Stoperul e încă internat şi nu mai sînt şanse ca el să se refacă în timp util pentru a mai putea evolua în acest campionat.

20 de ani au trecut de cînd George Copos a preluat Rapidul, în vara lui 1993

10 trofee au ajuns în Giuleşti cu Copos patron: două titluri, patru Cupe ale României şi patru Supercupe

"Domnul Gruia este un om extraordinar, un om potent financiar, sînt convins că Rapid va rămîne pe mîini bune. Eu nu mai pot, renunţ la bani, la tot" (George Copos, patron Rapid)